B'referenza għall-artiklu fil-faċċata tat- Times Malta li tikkwota korrispondenza bejn il-Ministru, iċ- Chairman tal-FTS, u s-CEO ta' dak iż-żmien, is-Sur Philip Rizzo. Il-Ministeru tal-Edukazzjoni spjega li din il-korrispondenza ilha sitt xhur u li l-ħidma tal-FTS reġgħet qabdet ir-ritmu biex il-proġetti msemmija fil- budget ta' din is-sena, kif ukoll proġetti oħra, jitkomplew u jitlestew skont il-ħtiġijiet u l-bżonnijiet tal-Ministeru. L-istqarrija tal-Ministeru tgħid li dan kollu huwa sfida għall-FTS sabiex bi prattiċi aħjar li qed timplimenta flimkien mal-applikazzjoni ta' prokurar pubbliku, l-FTS tkun tista' twettaq il-lista ambizzjuża ta' proġetti li trid twettaq. Mill-2013 'il quddiem, l-FTS ittripplat il-ħidma tagħha u rnexxilha tibni mhux biss aktar minn skola fis-sena, iżda anke wettqet xogħol ieħor ta' titjib ta' faċilitajiet fl-iskejjel madwar Malta u Għawdex. Dan jixduh l-istess skejjel fejn qabel l-2013 kienu jdumu s-snin jitolbu l-FTS għal titjib ta' faċilitajiet fl-iskejjel tagħhom. Ġie spjegat li jekk wieħed isemmi ftit mil-lista twila ta' proġetti u xogħlijiet, wieħed malajr jinduna li meta jingħad li mill-2013 ma nbniet l-ebda skola, din hija osservazzjoni qarrieqa għax il-lista twila ta' skejjel ġodda u xogħlijiet maġġuri li dan il-Gvern investa fihom mill-2013 għall-ġid tat-tfal huma ferm aktar, kif qed jiġi indikat fil-lista msemmija hawn taħt: – Skola medja f'Bormla b'investiment ta' €1.7m; – Skola medja f'Birkirkara (Ta' Paris) b'investiment ta' €1.4m; – Ċentru għall-ħarsien tat-tfal fil-Gżira; – Skola nazzjonali tal-isports ġdida f'Pembroke b'investiment ta' €3m; – Skola medja ġdida fir-Rabat b'investiment ta' €2.5m; – Skola medja ġdida fin-Naxxar b'investiment ta' €2m; – Bini ta' blokka sħiha għall- kindergarten u l-iskola primarja f'San Ġwann b'investiment ta' €1.1m; – Bini ta' blokka sħiħa fis-Sixth Form ta' Għawdex b'investiment ta' €1.4m; – Skola medja ġdida f'Ħal Kirkop b'investiment ta' €8m; – Skola sekondarja ġdida f'Ħad-Dingli b'investiment ta' €8m; – Skola primarja ġdida f'Ħaż-Żebbuġ b'investiment ta' €800,000; – Fil-Wardija ġew investiti €2.2m fir-rimodernizzar sħiħ taċ-ċentru tar-riżorsi; – Ċentru sportiv f'Santa Venera b'investiment ta' €2m; – Tisbiħ estensiv fl-iskejjel primarji tax-Xewkija u Ta' Sannat ta' €1.6m. Dan ma jinkludix il-programm ta' ttranġar, li ilu għaddej mill-2013, fi skejjel madwar Malta u Għawdex, kif ukoll il-proġetti infrastrutturali kbar fl-MCAST u l-Università ta' Malta.